b'\n_START_ARTICLE_\nFarnakes I\n_START_PARAGRAPH_\nFarnakes I (m.kreik. \xce\xa6\xce\xb1\xcf\x81\xce\xbd\xce\xac\xce\xba\xce\xb7\xcf\x82, noin 189 eaa. \xe2\x80\x93 noin 159 eaa.) oli Pontoksen kuningas._NEWLINE_Farnakes laajensi valtakuntaansa paljon edelt\xc3\xa4ji\xc3\xa4ns\xc3\xa4 tarmokkaammin. Noin vuonna 182 eaa. h\xc3\xa4n valtasi Mustanmeren rannalla sijainneen Sinopen kreikkalaiskaupungin. Farnakes soti Pergamonin Eumenes II:n ja Kappadokian Ariarathesta vastaan. Farnakes valtasi osia Galatiasta ja Paflagoniasta, mutta joutui luopumaan niist\xc3\xa4. Roomalaisista senaattoreista koostuva l\xc3\xa4hetyst\xc3\xb6 neuvotteli rauhansopimuksen kuninkaiden v\xc3\xa4lille. Roomalaiset halusivat est\xc3\xa4\xc3\xa4 Pontoksen vallan kasvamisen l\xc3\xa4ntisess\xc3\xa4 V\xc3\xa4h\xc3\xa4ss\xc3\xa4-Aasiassa. Farnakes laajensi kuitenkin valtaansa id\xc3\xa4ss\xc3\xa4. H\xc3\xa4n valtasi muun muassa Sinopen entiset koloniat Kotyoran ja Kerasoksen. Farnakes sai my\xc3\xb6s Armenian Minorin valtansa alle._NEWLINE_Farnakes solmi liiton seleukidien kanssa ja otti vaimokseen Antiokhos III:n tytt\xc3\xa4ren (tai lapsenlapsen) Nysan. Farnakeen kuollessa noin vuonna 159 eaa. Pontos oli V\xc3\xa4h\xc3\xa4n-Aasian merkitt\xc3\xa4vimpi\xc3\xa4 valtioita. Farnakesta seurasi vuosina 170 eaa.\xe2\x80\x93150 eaa. Mithridates IV Filopator Filadelfos, joka oli ehk\xc3\xa4 Farnakeen veli ja vuosina 150 eaa.\xe2\x80\x93121 eaa. Mithridates V, joka oli ehk\xc3\xa4 Farnakeen poika.'